**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 4 Ιανουαρίου 2021**

 **Προς: Κο Υπουργό Προστασίας του Πολίτη**

 **Χρυσοχοΐδη Μιχαήλ**

 **Κοιν.: Ko Υφυπουργό Πολιτικής Προστασίας**

 **Χαρδαλιά Νικόλαο**

 **Κο Γενικό Γραμματέα Πολιτικής Προστασίας**

 **Παπαγεωργίου Βασίλειο**

 **Κο Αρχηγό Πυροσβεστικού Σώματος**

 **Κολοκούρη Στέφανο**

 **Πολιτικούς Φορείς - Α.Δ.Ε.Δ.Υ. - Π.Ο.Ε.Υ.Π.Σ.**

 **Εργαζόμενους Π.Σ. - Μ.Μ.Ε.**

**Θέμα: « Χορήγηση εξόδων μετάθεσης σε όλους τους μετατιθέμενους πυροσβέστες χωρίς**

 **περιορισμούς »**

**Κύριε Υπουργέ,**

Το τελευταίο χρονικό διάστημα αναδεικνύεται όλο και πιο έντονα το πρόβλημα της μη χορήγησης των εξόδων μεταθέσεων σε αρκετούς συναδέλφους, είτε μετατίθενται εκτός τόπου συμφερόντων για υπηρεσιακές ανάγκες είτε μετατίθενται προς τον τόπο συμφερόντων τους.

Δεν έχουν χορηγηθεί έξοδα μετάθεσης σε εκατοντάδες πυροσβέστες, με χαρακτηριστικές περιπτώσεις τους νεοπροσληφθέντες συναδέλφους που τοποθετούνται σε υπηρεσίες όταν εξέρχονται από τις Σχολές, αλλά και τους συναδέλφους που μετατίθενται με αίτησή τους σε διάστημα μικρότερο των 4 ετών από την προηγούμενη μετάθεση. Όλοι αυτοί οι συνάδελφοι δεν δικαιούνται την αποζημίωση, εξαιτίας των περιορισμών που βάζει η νομοθεσία που ισχύει (άρθρο **157** του νόμου **4662/2020**, άρθρο **15** του νόμου **2685/1999** κ.ο.κ.).

Η κάλυψη από την υπηρεσία, των εξόδων που προκύπτουν λόγω οποιασδήποτε μετάθεσης, είναι αντικειμενική ανάγκη, γιατί ο υπάλληλος είναι υποχρεωμένος να μετακινηθεί άμεσα όπως και τα μέλη της οικογένειάς του κατά περίπτωση, καθώς και να μεταφέρει την οικοσκευή του.

Είναι αξιοσημείωτο να αναφερθεί ότι ο νόμος **4336/2015**  (Μέρος Β΄ Άρθρο **2**, Υποπαράγραφος **Δ 9** Άρθρο **15**), προβλέπει την έκδοση νέου Προεδρικού Διατάγματος για το σύνολο των οδοιπορικών εξόδων των υπαλλήλων των Σωμάτων Ασφαλείας και των Ενόπλων Δυνάμεων, στο εσωτερικό της χώρας. Όλες οι κυβερνήσεις όμως, από το **2015** μέχρι σήμερα, δεν έχουν υλοποιήσει την συγκεκριμένη διάταξη και παρατείνουν συνεχώς την έκδοσή του Π.Δ. εδώ και περίπου **6** χρόνια.

Συνέπεια αυτής της ολιγωρίας είναι ότι παραμένει ακόμη σε ισχύ και ο απαράδεκτος περιορισμός των 4 ετών για την καταβολή των οδοιπορικών εξόδων σε περίπτωση 2ης  μετάθεσης του υπαλλήλου μέσα σ’ αυτό το χρονικό διάστημα!

**Κύριε Υπουργέ**

Ως Ενωτική Αγωνιστική Κίνηση Πυροσβεστών θεωρούμε ότι με το παραπάνω νομικό καθεστώς, συντελείται σε βάρος των πυροσβεστών που μετατίθενται μια τεράστια αδικία, η οποία πλήττει άμεσα τον οικογενειακό - οικονομικό προγραμματισμό τους. Πιστεύουμε πως είναι ανάγκη και εφικτό να αρθεί αυτή η αδικία, με την ταχεία θεσμοθέτηση ενός ολοκληρωμένου και αντικειμενικού νομοθετικού πλαισίου που θα χορηγεί τα έξοδα μεταθέσεων στους πυροσβέστες που μετατίθενται χωρίς τις αδικαιολόγητες εξαιρέσεις.

Για όλους τους προαναφερόμενους λόγους και προκειμένου να εξαλειφθεί αυτή η αδικία ζητάμε την παρέμβασή σας για:

* Την κατάργηση των αναχρονιστικών πλέον διατάξεων του νόμου **2685/1999**, του Π.Δ. **200/1993** και της Κ.Υ.Α. **2/66739/0022/15-11-2000**, που αφορούν τα έξοδα μεταθέσεων.
* Την χορήγηση των εξόδων μετάθεσης χωρίς κανέναν περιορισμό σε όλους τους μετατιθέμενους, συμπεριλαμβανομένων και των εξερχόμενων από τις πυροσβεστικές σχολές.
* Την χορήγηση αντίστοιχων εξόδων και για περιπτώσεις αποσπάσεων ή μετακινήσεων μεγάλης διάρκειας, σε μάκρυνες αποστάσεις, όταν οι συνάδελφοι αναγκάζονται να μετακομίσουν.
* Το σύνολο των εξόδων μετάθεσης που θα χορηγείται, να προκύπτει από τα ανάλογα παραστατικά και οι υπάλληλοι να χρησιμοποιούν τα ενδεδειγμένα μέσα μετακίνησης και μεταφοράς.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**